钦定古今图书集成/明伦汇编/官常典/第539卷 > 陈懋
## 钦定古今图书集成/明伦汇编/官常典/第539卷 > 陈懋

按《明外史陈亨传》：“亨少子懋，初以舍人从军，立功为
指挥佥事。已而将亨兵，功多，累进右都督。永乐元年
封宁阳伯，禄千石。六年，佩征西将军印，镇宁夏，善抚
降卒，得其欢心。七年秋，降迤北丞相咎卜以下平章、
司徒、国公十馀人，众三万。已而知院迭儿必失及秃
赤伯颜等相继来降，平章都连等叛去，懋追及之黑”
山，擒之，尽收所部人口及孳畜数万，献俘京师。进侯，
益禄二百石。明年从北征，督左掖。十一年冬命还宁
夏，练兵巡边。寻命将山西、陕西二都司及巩昌、平凉
诸卫兵，俱驻宣府。明年从北征，仍将左军。大战忽失
温，与成山侯通攻敌右右都督朱崇等乘之，遂大破
敌。明年复之镇。二十年复从北征，破敌于屈裂河。别
将五千骑循河东北捕残寇，及之山泽中，分二道夹
击，歼之。师还，武安侯郑亨将辎重先行，懋伏隘以待，
寇来蹑。伏出纵击，寇死者过半。还京，赐龙衣、玉带，册
其女为“丽妃。”明年将陕西、宁夏、甘肃三镇兵从征阿
鲁台为前锋。谍知寇为瓦剌所败，追至宿嵬山。会也
先土干诸部落来降，抚之以归。明年复从北征。师还
为殿。仁宗即位，命掌前府，加太保，与世侯。宣德元年
从讨乐安还，仍镇宁夏。三年奏徙灵州城，得黑白二
兔以献。宣宗喜，亲画马赐之。懋在镇久，威名震漠北。
顾恃宠自恣，干没钜万计，屡被劾。帝曲宥之，命所司
征其赃。懋自陈用已尽，诏贷免。英宗即位，命偕张辅
参议朝政，出为平羌将军，镇甘肃。其冬，寇掠镇番。懋
遣兵援之，解去，以斩获闻。参赞侍郎柴车劾懋失律，
致寇不疾击，及自遁去，巧取所遗老弱，冒为都指挥
马亮等功，受陞赏，宜罪论斩，免死，夺禄家居。久之，还
禄，奉朝请。十三年，福建贼邓茂七反。都御史张楷讨
之无功。乃诏懋佩征南将军印，充总兵官，率京营、江、
浙兵往讨。至浙江，有欲分兵先扼海口者。懋曰：“若是，
贼将致死于我，不可。”明年抵建宁。时茂七已死，馀贼
聚尤溪、沙县。诸将欲屠之。懋曰：“是坚贼心也。”乃下令
招之，贼党多降。分道逐捕，悉平之。已而沙县贼复炽，
久之不定。会景皇帝立，遂班师奏捷。言官劾之，帝以贼平不问。仍加太保，掌中府，兼领宗人府事。英宗复
位，益禄二百石。七年卒，年八十五。赠濬国公，谥“武靖。”
懋修髯伟貌，声如洪钟，胸次磊落，敬礼士大夫。靖难
功臣至天顺时无在者，惟懋久享禄位，数废数起，卒
以功名终云。